Diari Oficial de la Generalitat Valenciana


Sumari del DOGV 6264, del 11-05-2010 (2010/5280)

DECRET 82/2010, de 7 de maig, del Consell, pel qual es modifica el Decret 53/2008, de 18 d'abril, pel qual es va aprovar el Reglament de desplegament de la Llei 11/2007, de 20 de març, de la Generalitat, de Comunitats de Valencians en l'Exterior.
------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2010/05/07/82/dof/vci/html**

### Dades del document

Número de DOGV
:   6264

Data del DOGV
:   11-05-2010

Secció del DOGV
:   I. DISPOSICIONS GENERALS

Número del document
:   2010/5280


Data del document
:   07-05-2010

Organisme emissor
:   Conselleria de Solidaritat i Ciutadania

Tipus de document
:   Decret

Anàlisi jurídica

 Descriptors 

:   * llengua materna
    * relació cultural
    * cultura regional
    * legislació
    * migrant
    * organització cultural
    * cooperació institucional
    * emigració

DECRET 82/2010, de 7 de maig, del Consell, pel qual es modifica el Decret 53/2008, de 18 d'abril, pel qual es va aprovar el Reglament de desplegament de la Llei 11/2007, de 20 de març, de la Generalitat, de Comunitats de Valencians en l'Exterior. [2010/5280]  
PREÀMBUL  
Per la Llei 12/2009, de 23 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat, es va produir la modificació de determinats articles de la Llei 11/2007, de 20 de març, de la Generalitat, de Comunitats de Valencians en l'Exterior; en concret, els articles 3, 4, 9, 12 i 13.  
Per això es fa necessari modificar el Decret 53/2008, de 18 d'abril, del Consell, pel qual s'aprova el Reglament de desplegament de la Llei 11/2007, de 20 de març, de la Generalitat, de Comunitats de Valencians en l'Exterior, per a adaptar la seua regulació als canvis introduïts en la Llei 11/2007, de 20 de març.   
En la tramitació del procediment de reconeixement de valencianitat a un centre valencià en l'exterior, a més del centre sol·licitant, únicament intervé la conselleria competent en matèria de comunitats de valencians en l'exterior, per la qual cosa, a fi d'una major eficiència, es considera convenient que siga el titular d'eixa conselleria l'òrgan competent per a reconéixer la valencianitat.   
La complexitat organitzativa i l'alt cost econòmic que suposa el desplaçament d'un elevat nombre de persones procedents de nombrosos països, sovint molt distants geogràficament, aconsella donar a les conferències de centres valencians en l'exterior una periodicitat biennal, i a les trobades de centres valencians en l'exterior i els congressos de jóvens valencians en l'exterior una periodicitat quinquennal.   
El reconeixement de nous centres valencians en l'exterior, alguns d'ells en zones geogràfiques del món on no existia presència de centres valencians, fa convenient adaptar la composició del Consell de Centres Valencians en l'Exterior i de la Comissió Permanent de l'esmentat Consell.  
Per raó d'això, d'acord amb el que establix els articles 18.f i 28.c de la Llei del Consell, a proposta del conseller de Solidaritat i Ciutadania, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 7 de maig de 2010,  
DECRETE  
Article únic. Modificació del Decret 53/2008, de 18 d'abril, del Consell  
Es modifiquen l'article 3.1, l'article 11.7, 10 i 11, l'article 12.6, 7 i 8, l'article 13.7 i l'article 17.3 i 6 del Decret 53/2008, de 18 d'abril, del Consell, pel qual s'aprova el Reglament de desplegament de la Llei 11/2007, de 20 de març, de la Generalitat, de Comunitats de Valencians en l'Exterior, en els termes que es detallen en l'annex.  
DISPOSICIÓ DEROGATÒRIA  
Única. Derogació normativa  
Queden derogades les disposicions del mateix rang o d'un rang inferior en allò que s'oposen al que disposa el present decret.  
DISPOSICIONS FINALS  
Primera. Habilitació  
Es faculta el conseller competent en matèria de comunitats de valencians en l'exterior per a dictar les disposicions de desplegament d'este decret.  
Segona. Entrada en vigor  
Este decret entrarà en vigor l'endemà de la seua publicació en el Diari Oficial de la Comunitat Valenciana.  
Valencia, 7 de maig de 2010  
El president de la Generalitat,  
FRANCISCO CAMPS ORTIZ  
El conseller de Solidaritat i Ciutadania,  
RAFAEL BLASCO CASTANY  
ANNEX  
Modificació del Reglament de desplegament de la Llei 11/2007, de 20 de març, de la Generalitat, de Comunitats de Valencians en l'Exterior, aprovat pel Decret 53/2008, de 18 d'abril.  
Article 3. Dret a rebre informació sobre la realitat social de la Comunitat Valenciana  
«1. La conselleria competent proporcionarà als centres valencians en l'exterior, dins de les seues possibilitats pressupostàries, suport tècnic i financer perquè puguen oferir, a la comunitat de valencians en l'exterior que organitzen, l'accés adequat a Internet en el mateix centre, amb l'objectiu de fer possible l'accés tant a les pàgines web de les diferents administracions i institucions valencianes, com a les dels diversos mitjans de comunicació. I així mateix adoptarà les mesures adequades per a garantir la recepció de premsa escrita i d'emissions radiofòniques i televisives de l'entitat pública Radiotelevisió Valenciana en els llocs on radiquen les comunitats de valencians en l'exterior, dins de les disponibilitats tècniques d'aquell».  
Article 11. Del procediment per al reconeixement de la valencianitat de les comunitats de valencians en l'exterior  
«7. La direcció general competent tramitarà el procediment de reconeixement de la valencianitat, efectuant-se proposta al titular de la conselleria, a l'efecte que este dicte l'orde per la qual es reconega o denegue la valencianitat».  
«10. El reconeixement de la valencianitat d'una comunitat de valencians en l'exterior es realitzarà, si és procedent, per orde del conseller competent en matèria de comunitats de valencians en l'exterior, en el termini màxim de tres mesos des de la data d'entrada de la sol·licitud en el registre de l'òrgan competent per a la seua tramitació, notificant-se a l'entitat sol·licitant qui, al seu torn, haurà de comunicar-la als altres interessats, per qualsevol mitjà admés en dret, i acreditar la dita comunicació per mitjà de certificació del secretari del centre, que s'incorporarà a l'expedient».  
«11. La revocació del reconeixement de la valencianitat s'efectuarà per orde del conseller competent, amb audiència prèvia del Centre Valencià en l'Exterior que va sol·licitar el dit reconeixement.   
La pèrdua del reconeixement de Centre Valencià en l'Exterior, de conformitat al procediment regulat en este decret, serà causa de revocació del reconeixement de la valencianitat.  
La revocació del reconeixement de la valencianitat haurà de ser motivada amb els fets i fonaments de dret que siguen procedents».  
Article 12. Dels centres valencians en l'exterior  
«6. Amb caràcter biennal, la direcció general competent en esta matèria organitzarà conferències de centres valencians en l'exterior, en els seus respectius àmbits geogràfics, amb l'objecte de realitzar un seguiment dels assumptes d'interés dels centres valencians en l'exterior, realitzant propostes d'actuació conjuntes, analitzant les iniciatives dutes a terme per la Generalitat i proposant noves línies d'actuació.   
En les dites conferències podran participar, com a mers observadors, aquells centres valencians en l'exterior que hagen sol·licitat el seu reconeixement, mentre es tramita la seua sol·licitud.  
7. A fi de promoure les relacions i la col·laboració entre els centres valencians en l'exterior i entre estos i la Generalitat, així com contribuir al compliment de la resta dels objectius d'este decret, es realitzarà cada cinc anys la Trobada de Centres Valencians en l'Exterior de la Comunitat Valenciana, organitzada per la Generalitat, que impulsarà les ac-cions necessàries per a l'assistència a esta d'un nombre significatiu de persones pertanyents a cada centre inscrit oficialment en el registre que regula este decret en l'article 18.  
8. Com a mesura de suport i de foment de les relacions entre la Generalitat i els jóvens valencians en l'exterior, la direcció general competent en matèria de comunitats de valencians en l'exterior convocarà cada cinc anys un Congrés de Jóvens Valencians en l'Exterior».   
Article 13. Del procediment per al reconeixement dels centres valencians en l'exterior  
«7. El reconeixement del Centre Valencià en l'Exterior es produirà, si és procedent, per acord del Consell, amb un informe previ del Consell de Centres Valencians en l'Exterior, a sol·licitud de l'entitat interessada, en el termini màxim de sis mesos des de la data d'entrada de la sol·licitud en el registre de l'òrgan competent per a la seua tramitació, i es notificarà a l'entitat interessada. Si en este termini no s'ha notificat al centre l'aprovació del reconeixement, s'entendrà estimada la sol·licitud. En este cas, el Centre Valencià en l'Exterior podrà sol·licitar a la direcció general competent el corresponent certificat acreditatiu del silenci produït. Una vegada sol·licitat el certificat, este haurà d'emetre's en el termini màxim de quinze dies».  
Article 17. Del Consell de Centres Valencians en l'Exterior  
«3. Són membres del Consell de Centres Valencians en l'Exterior:  
a) El conseller competent en matèria de comunitats de valencians en l'exterior, que el presidix, que podrà ser substituït pel vicepresident del Consell de Centres Valencians en l'Exterior.  
b) El secretari autonòmic competent en matèria de comunitats de valencians en l'exterior, que és el seu vicepresident.  
c) La presidenta de l'Acadèmia Valenciana de la Llengua o persona en qui delegue, amb el rang d'acadèmic d'esta.  
d) El president del Consell Valencià de Cultura o persona en qui delegue, membre d'este.   
e) El director general competent en matèria de comunitats de valencians en l'exterior.  
f) Un representant, amb rang no inferior a director general, nomenat pel titular de cada un dels departaments que exercixen les competències en matèria de:  
1r. Promoció cultural.  
2n. Turisme.  
3r. Joventut.  
4t. Ensenyament.  
5é. Política lingüística.  
6é. Agricultura.  
7é. Comerç.  
8é. Esport.  
9é. Relacions externes.  
10é. Modernització.  
11é. Cooperació al desenrotllament.  
12é. Benestar social.  
g) Dotze representants dels centres valencians inscrits a l'empara d'este decret, triats pels mateixos centres, segons la distribució següent:  
1r. Tres representants dels centres existents a Amèrica del Sud.  
2n. Tres representants dels centres existents a Espanya.  
3r. Dos representants dels centres existents en la resta d'Europa.  
4t. Un representant dels centres existents a Amèrica Central.  
5é. Un representant dels centres existents a Amèrica del Nord.  
6é. Un representant dels centres existents en la resta del món.  
7é. Un representant dels jóvens associats en els centres valencians en l'exterior.  
h) Actuarà com a secretari un funcionari de la direcció general competent nomenat a este efecte pel vicepresident del Consell de Centres Valencians en l'Exterior, amb veu però sense vot.  
La designació dels vocals representants dels centres valencians s'efectuarà d'acord amb el procediment següent:  
a) Els centres reconeguts oficialment per la Generalitat, agrupats d'acord amb les circumscripcions indicades en el punt anterior, acordaran per majoria designar les persones que actuaran com a vocals del Consell en representació dels centres de la seua circumscripció. A este efecte, els centres hauran de remetre, a la direcció general que tinga assignades les competències en esta matèria, còpia de l'acord conjunt de designació dels vocals.  
b) Si no hi ha acord entre els centres d'una circumscripció per a designar els seus vocals representatius en el Consell, la direcció general competent, després de la consulta amb cada un dels centres afectats, designarà per sorteig, entre els candidats proposats per aquells, els vocals del Consell que corresponguen.  
El mandat dels vocals representants dels centres en el Consell serà de quatre anys, renovables per períodes de la mateixa duració, a comptar des la data de la seua designació.  
El Consell de Centres Valencians en l'Exterior actuarà a través del seu president, del Ple i de la Comissió Permanent que es constituïsca en el si del Consell».  
«6. La Comissió Permanent estarà composta per:  
a) El president del Consell, que actuarà com a president de la Comissió, i a qui li correspondrà la seua convocatòria i la fixació de l'orde del dia, així com el vistiplau de les seues actes.  
b) El director general competent en matèria de comunitats de valencians en l'exterior, que actuarà com a vicepresident de la Comissió.  
c) Cinc vocals representants dels membres del Consell pertanyents als Centres Valencians en l'Exterior, triats pel Ple del Consell, en la seua sessió ordinària, d'acord amb la distribució següent:  
1r. Un vocal pertanyent als centres valencians existents a Espanya.  
2n. Un vocal pertanyent als centres valencians existents en la resta d'Europa.  
3r. Un vocal pertanyent als centres valencians existents a Amèrica del Sud.  
4t. Un vocal pertanyent als centres valencians existents a Amèrica del Nord, Amèrica Central i la resta del món.  
5é. Un vocal en representació dels jóvens associats en els centres valencians en l'exterior.  
Actuarà com a secretari de la Comissió, amb veu però sense vot, un funcionari de la direcció general competent en matèria de comunitats de valencians en l'exterior, nomenat a este efecte pel president de la Comissió.  
La Comissió Permanent es reunirà, com a mínim, una vegada a l'any, i, en tot cas, quan ho sol·licite el seu president o, almenys, la mitat dels seus components. La reunió podrà celebrar-se a través de videoconferència.   
És competència de la Comissió Permanent:  
a) Preparar les sessions del Ple, tant ordinàries com extraordinàries, i fixar les ponències que s'hagen d'estudiar i discutir en este.  
b) Sotmetre a aprovació del president aquells assumptes que els membres de la Comissió consideren que han de ser inclosos en l'orde del dia, tant del Ple com de la Comissió Permanent.  
c) Elaborar la memòria anual que preceptua l'apartat 2, paràgraf segon, lletra b, d'este article, tenint en compte l'avantprojecte presentat per la direcció general que tinga atribuïdes les competències relatives a la relació de la Generalitat amb els centres valencians en l'exterior de la Comunitat Valenciana.  
d) Executar les competències que delegue en ella el Ple del Consell.  
Per a la vàlida constitució de la Comissió Permanent es requerirà un quòrum de dos terços dels seus membres, i les seues decisions s'adoptaran per majoria simple».


Còpia Permalink ELI